Jonas Vingegaard er meget optimistisk efter en stressende førstedag i Paris-Nice, hvor han pludselig sad alene med Tadej Pogacar kort før mål.

Omkring 3,5 kilometer fra målstregen opstod det øjeblik, mange cykelfans havde set frem til ved dette års Paris-Nice: Jonas Vingegaard alene med Tadej Pogacar. Kort forinden havde sloveneren vundet den indlagte spurt, hvorefter han fortsatte i et angreb, som kun Vingegaard og franske Pierre Latour kunne gå med i. Vingegaard var tydeligt ikke interesseret i at tage del i føringsarbejdet, og derfor blev de to stjerner - og sidenhen Latour - hentet af feltet. Det affødte en ordudveksling, hvor Pogacar virkede utilfreds med Vingegaard, der efter etapen forklarer til TV 2 SPORT, at han hverken havde lyst eller lov til at køre finale mod UAE-kaptajnen. - Det er mig, der siger til ham, at jeg ikke må, fordi vi har vores sprinter Olav (Kooij, red.) med, som skal køre spurten. - Og på den anden side ville det også være dumt af mig at køre med ham til mål i dag, for så ville han tage yderligere seks eller fire sekunder på mig, siger Vingegaard. Du kan se situationen i videoen her . Første stik til Pogacar De seks bonussekunder, Pogacar vandt i den indlagte spurt, udgør slovenerens forspring til Vingegaard i klassementet, da de kom i mål i samme gruppe. Spurten lå på toppen af en drilsk stigning, hvor positionskampe resulterede i et kaos, der blandt andet isolerede danskeren fra Jumbo Visma-kammeraterne. Derfor var han aldrig i nærheden af at kæmpe med om etapeløbets første klassements-fordel. - Jeg sad ikke helt i front, da vi ramte stigningen, men jeg synes, jeg fik kørt en god stigning og kom op helt i front igen. Så jeg er egentlig ganske godt tilfreds med, hvordan jeg var kørende, siger Vingegaard. Generelt er den danske Tour-vinder bare glad for at komme sikkert i mål. - Det var meget, meget stressende. Der er jo tusinde sving og tusinde forhindringer i dag. Jeg er rigtig glad for, hvordan benene var i dag, så jeg ser frem til de næste etaper. Mandag venter 164 flade kilometer inden en holdtidskørsel på tredje etape.